**Vanlig kameleon** er en kameleonart som er utbredt i de varmeste delene av middelhavsområdet.

Denne arten kan bli opptil 30 cm lang hvis en tar med halen. I likhet med andre kameleoner, er den flatklemt fra siden, og har gripehale og utstående øyne. Fargen varierer mye, og kan skifte raskt. Grønt er den vanligste fargen, men vanlig kameleon kan også være nesten svart, brun, grå, eller ganske lys. Ofte har den forskjellige mønstre med mørke, hvite eller oransje flekker. Fargeskiftene har sammenheng med kamuflasje, regulering av kroppstemperaturen, og sosialt samspill med artsfrender. 

En finner som regel vanlig kameleon klatrende i busker, ofte på ganske tørre steder som furuskog, eukalyptus-plantasjer og frukthager, og sjeldnere i olivenlunder og vinmarker. Den beveger seg sakte, og sniker seg inn på byttet, som den fanger ved å skyte ut den lange tunga. De viktigste byttedyrene er insekter som fanges når de sitter i ro på vegetasjon, men den tar også små øgler og fugleunger. Vanlig kameleon kommer sjelden ned på bakken, men under egglegging må den klatre ned på marka. Når kameleonen blir skremt, blåser den seg opp ved hjelp av luftsekker i kroppen, samtidig som den åpner munnen og får en mørk farge.

Hannene har territorier som de ivrig forsvarer mot andre hanner, samtidig som de vokter på hunner som befinner seg i territoriet. Etter paring graver hunnen en 20–50 cm lang jordgang, der hun legger 5–35 egg. Etter 8–12 uker klekkes eggene, og ungene blir forplantningsdyktige på under ett år. Eggleggingen er en stor belastning, og 30–40 prosent av hunnene dør etterpå. Få kameleoner blir mer enn tre år gamle. Den korte levealderen gjør at antall individer i et område ofte skifter mye fra år til år avhengig av miljøforholdene.

Vanlig kameleon forekommer naturlig i Nord-Afrika nord for Sahara, og kanskje i deler av Sørvest-Asia. Arten er innført av mennesker mange steder rundt Middelhavet, og det ser som om fønikerne var de første som begynte å spre den. Det er i mange tilfeller vanskelig å avgjøre om en populasjon er naturlig eller innført. Vanlig kameleon finnes nå på de greske øyene Kreta, Khíos og Samos, på Kypros, Malta og Kanariøyene, og i sørlige Tyrkia, Syria, Libanon, Israel, Jordan, Sinai og nordvestlige Saudi-Arabia.

På Den iberiske halvøy finnes arten bare i de spanske provinsene Málaga, Cádiz og Huelva, samt i Algarve i Portugal. En molekylærgenetisk undersøkelse antyder at de iberiske kameleonene stammer fra to ulike introduksjoner. Populasjonen i Málaga er eldst, og det kan tenkes at den er naturlig.

Det angis ofte at arten finnes på Sicilia, men det er ingen bekreftede funn på denne øya. Enkelte kilder hevder at vanlig kameleon forekommer i Iran og Irak, men det dreier seg sannsynligvis om spekulasjoner uten grunnlag i konkrete funn. Arten er overhodet ikke nevnt i de nyeste og mest omfattende oversiktene over krypdyr i disse to landene.

Kameleonene sørvest på den greske halvøya Peloponnes tilhører en annen art, *Chamaeleo africanus*.

Referanser
----------

1. ↑  N. Arnold (2002). *A Field Guide to the Reptiles and Amphibians of Britain and Europe*. Illustrert av D. Ovenden (2 utg.). Collins. ISBN 978-0002199643.
2. ↑  C. Lever (2003). *Naturalized Reptiles and Amphibians of the World*. Oxford University Press. ISBN 978-0198507710.
3. ↑  O.S. Paulo m.fl. (2002). «The double origin of Iberian peninsular chameleons» (PDF). *Biological journal of the Linnean Society*. 75 (1): 1–7. ISSN 0024-4066. doi:10.1046/j.1095-8312.2002.00002.x. Arkivert fra originalen (PDF) 17. november 2011.
4. ↑  A. Vaccaro og G.F. Turrisi (2008). «Anfibi e Rettili la cui presenza in Sicilia non è stata confermata». *Atlante della biodiversità della Sicilia: Vertebrati Terrestri* (PDF). Palermo: ARPA Sicilia. s. 334–336. ISBN 978-88-95813-02-8.
5. ↑  A.E. Leviton m.fl. (1992). *Handbook to Middle East Amphibians and Reptiles*. Society for the Study of Amphibians and Reptiles. ISBN 0-916984-23-0.
6. ↑  N. Rastegar-Pouyani m.fl. (2008). «Annoted checklist of the amphibians and reptiles of Iran». *Iranian Journal of Animal Biosystematics*. 4 (1): 43–66. ISSN 1735-434X.
7. ↑  Ali N. Al-Barazengy, Adel O. Salman og Farah T. Abdul Hameed (2015). «Updated list of amphibians and reptiles in Iraq 2014». *Bull. Iraq Nat. Hist. Mus*. 13 (4): 29–40. ISSN 2311-9799.
8. ↑  H. Fahimi m.fl. (2015). «The herpetofauna of Iran: checklist of taxonomy, distribution and conservation status» (PDF). *Asian Herpetological Research*. 6 (4): 257–290. ISSN 2095-0357. doi:10.16373/j.cnki.ahr.140062. Arkivert fra originalen (PDF) 29. august 2016. Besøkt 26. august 2016.
9. ↑  J. Kosuch, M. Vences og W. Böhme (1999). «Mitochondrial DNA sequence data support the allocation of Greek mainland chameleons to *Chamaeleo africanus*» (PDF). *Amphibia-Reptilia*. 20: 440–443. ISSN 1568-5381.

Eksterne lenker
---------------

En vanlig kameleon prøver å skremme fotografen
En vanlig kameleon fra Tunisia med kamuflasjefarge
* (en) *Vanlig kameleon* i Encyclopedia of Life Rediger på Wikidata

* (en) *Vanlig kameleon* i Global Biodiversity Information Facility Rediger på Wikidata

* (en) *Vanlig kameleon* hos Fauna Europaea Rediger på Wikidata

* (en) *Vanlig kameleon* hos Reptile Database Rediger på Wikidata

* (en) *Vanlig kameleon* hos ITIS Rediger på Wikidata

* (en) *Vanlig kameleon* hos NCBI Rediger på Wikidata

* (en) *Kategori:Chamaeleo chamaeleon* – bilder, video eller lyd på Wikimedia Commons Rediger på Wikidata

* (en) *Chamaeleo chamaeleon* – galleri av bilder, video eller lyd på Wikimedia Commons Rediger på Wikidata

* *Chamaeleo chamaeleon* – detaljert informasjon på Wikispecies Rediger på Wikidata
* Amphibians and Reptiles of Europe: *Chamaeleo chamaeleon*